钦定古今图书集成/方舆汇编/职方典/第1281卷 > 《舂陵菊圃记》前人
## 钦定古今图书集成/方舆汇编/职方典/第1281卷 > 《舂陵菊圃记》前人

舂陵俗不种菊，前时自远致之，植于前庭墙下。及再
来也，菊巳无矣。徘徊旧圃，嗟叹久之，谁不知菊也方
华可赏，在药品是良药，为蔬菜是佳蔬。纵须地趋走，
犹宜徙植修养，而忍蹂践至尽，不爱惜乎？於戏！贤士
君子，自植其身，不可不慎择所处。一旦遭人不爱重
如此菊也，悲伤奈何！于是更为之圃，重畦植之。其地
近䜩息之堂，吏人不此奔走；近登望之亭，旌旄不此
行列。纵参歌妓，菊非可恶之草，使有酒徒，则菊为助
兴之物。为之作记，以托后人，并录《药经》列于记后，以
助观云。